Trolltunga

Trolltunga er et fjellutspring (står horisontalt ut fra fjellsiden) på 1100 moh, rundt 700 meter over Ringedalsvatnet, i Skjeggedal ved Tyssedal i Ullensvang kommune, Vestland fylke. Fjellformasjonen har, etter spektakulære bilder delt på internett de seneste årene tiltrukket seg et stort antall besøkende. Et økende problem fra omkring 2015 har vært at mange besøkende ikke er forberedt på den krevende fotturen og må hjelpes ned av redningsmannskap. I 2016 var det 40 redningsaksjoner, mot 23 i 2015. I 2010 var det omkring 1000 besøkende, i 2012 var det 20 000 besøkende, i 2016 nær 100 000, i 2017 er det ventet 150 000. I 2015 omkom en utvekslingsstudent ved fall fra selve Trolltunga. I 2017 ble det registrert over 81 000 besøkende etter at myndighetene begynte med telling, totaltallet i 2017 kan ha vært så høyt som 100 000. I 2020 falt antall besøkende med 40 % sammenlignet med året før.

Den vanligste adkomsten til Trolltunga er fra Skjeggedal (ved Tyssedal) der det går sti til Mågelitopp langs banen. Herfra må man gå østover rundt 4 timer for å komme til Trolltunga. Turistforeningen har hytter i området hvor overnatting er mulig, nærmest er Tyssevassbu med 12 sengeplasser. Trolltunga ligger på Hardangerviddas vestside.

Det er mulig å følge ruten inkludert bilder til Trolltunga på Google Maps siden 2017. Dette ble oppnådd ved at en medarbeider hos gikk med et automatisk fotoustyr på ryggen langs ruten; ryggsekken med utstyret veide rundt 20 kilogram og hadde 15 kameraer som tok bilde hvert 3. sekund.

Fotturen regnes som svært krevende og som en tur for fjellvante. Turen fra Skjeggedal tar omkring 10-12 timer. Særlig den siste nedstigningen til Tyssedal er krevende for utrente personer. Det ble omkring 2015-2016 satt opp skilt med råd til fotturistene.

Sommeren 2017 åpner det en nybygget vei parallelt med turstien i det bratte partiet i Mågelia. Blir etter planen parkeringsplass til omkring 50 biler langs øvre del av veien.

Bergen og Hordaland turlag opplyste i 2017 at de vurderer å bygge turisthytte langs den mye brukte ruten fra Tyssedal/Skjeggedal. Bakgrunnen for forslaget er sterk vekst i antall fotturister og mange redningsaksjoner. I 2016 var det 40 redningsaksjoner. Mange besøkende er ikke utstyrt for en slik tur. En hytte vil gjøre det mulig å ta turen over to dager og ventes å kunne redusere antall redningsaksjoner til et minimum. I 2016 var det 80 000 besøkende, og i 2017 ventes omkring 100 000 besøkende til Trolltunga, mot 1000 i 2009. Hytten Reinaskorsbu var i nærheten, den ble nedlagt i 2013. Den sterke veksten er særlig resultat av god markedsføring ifølge Bergens Tidende. 

I 2017 har Odda kommune hatt en ordning med vakter som blant annet veileder besøkende langs stien. Ifølge NRK har antallet redningsaksjoner blitt minst halvert sammenlignet med 2016. I 2021 innførte kommunen bompenger på vegen til Skjeggedal. Inntektene skal blant annet brukes til å dekke kostnader med vakter og sikringsbuer på fjellet. Omtrent 90 % av fotturistene til Trolltunga har de foregående årene vært utlendinger.

Bilder

Referanser

Eksterne lenker
Trolltunga Offisielt nettsted om Trolltunga.
Opplev Odda
 Til Trolltunga  Turforslag på UT.no
 Trolltunga-veien  Informasjon om veien opp Mågelia fra Skjeggedal til Mågelitopp.

Ullensvang
Severdigheter i Vestland